**Ministru kabineta rīkojuma projekta “Par Veselības ministrijas turējumā esošo SIA “Rīgas Hematoloģijas centrs” kapitāldaļu ieguldīšanu SIA “Rīgas Austrumu klīniskās universitātes slimnīca” pamatkapitālā un par atļauju izbeigt valsts līdzdalību SIA “Rīgas Hematoloģijas centrs”  
sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Publiskas personas kapitāla daļu un kapitālsabiedrību pārvaldības likuma 5.panta pirmā daļa, 9.pants, 146.pants. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un  būtība | SIA „Rīgas Hematoloģijas centrs” ir kapitālsabiedrība, kuras kapitāla daļu turētājs ir Veselības ministrija (49.04112%) un SIA „Rīgas Austrumu klīniskā universitātes slimnīca”(50.95888%), publiskas personas kapitālsabiedrība. Sabiedrība ir reģistrēta komercreģistrā ar reģistrācijas numuru 40003510448, juridiskā adrese – Linezera iela 6, Rīga, LV-1006.  SIA „Rīgas Hematoloģijas centrs” darbība pamatā ir saistīta ar Hematopatoloģijas laboratoriju, kurā pašreiz tiek apstrādāti visi hematoloģijas un histoloģijas materiāli. Hematoloģisko slimību diagnostikā arvien pieaug dažādu laboratorisko izmeklējumu skaits un nozīme, lai, pirmkārt, noteiktu maksimāli precīzu hematoloģisko slimību vai traucējumu, otrkārt, izvērtētu konkrēta pacienta riska faktorus un tādējādi izlemtu jautājumu par visoptimālākās terapijas pielietošanu.  Jau 2010.gadā tika pieļauta iespējamība, ka SIA „Rīgas Hematoloģijas centrs” ir integrējama SIA „Rīgas Austrumu klīniskā universitātes slimnīca”, nododot tai hematoloģiskā rakstura saslimšanas hemopatoloģijas cilmes šūnu laboratorijas pakalpojumu sniegšanu, tādējādi nodrošinot plašākas iespējas ārstniecības un laboratorisko izmeklējumu attīstībā, kādas sniedz klīniskās universitātes tipa slimnīcas.  SIA „Rīgas Hematoloģijas centrs” veicamā funkcija – *hematopatoloģijas cilmes šūnu laboratorijas pakalpojumu sniegšana* tiek nodrošināta nomātās telpās (pamatojoties uz nomas līgumu) SIA „Rīgas Austrumu klīniskā universitātes slimnīca” stacionārā „Linezers”, vienā stāvā ar Ķīmijterapijas un hematoloģijas klīnikas nodaļām. Visu SIA „Rīgas Hematoloģijas centrs” apgrozījumu veido laboratorijas pakalpojumu sniegšana SIA „Rīgas Austrumu klīniskā universitātes slimnīca” hematoloģijas nodaļu un citu nodaļu pacientiem.  Izvērtējot esošo situāciju, ir iespējams apvienot funkcijas un uzdevumus vienā kapitālsabiedrībā *(*SIA „Rīgas Austrumu klīniskā universitātes slimnīca”*), ja konstatēts, ka tiek veiktas līdzīgas funkcijas vai uzdevumi.* Šajā gadījumā gan SIA „Rīgas Hematoloģijas centrs”, gan SIA „Rīgas Austrumu klīniskā universitātes slimnīca” organizē laboratorisko pakalpojumu sniegšanu. Normatīvajos aktos nav noteikti ierobežojumi šo funkciju realizēšanai tieši SIA „Rīgas Austrumu klīniskā universitātes slimnīca”.  Nododot SIA „Rīgas Hematoloģijas centrs” funkcijas un uzdevumus SIA „Rīgas Austrumu klīniskā universitātes slimnīca”, ir iespējamas lētākas pakalpojumu sniegšanas izmaksas, vienlaikus saglabājot vai uzlabojot sniegto pakalpojumu kvalitāti. Ir jānorāda, ka SIA „Rīgas Hematoloģijas centrs” tiekot reorganizētai, ieņēmumi par SIA „Rīgas Hematoloģijas centrs” sniegtajiem pakalpojumiem nesamazinātos, jo šo pakalpojumu izcenojumi tiek noteikti atbilstoši 2013.gada 17.decembra Ministru Kabineta noteikumiem Nr.1529 “Veselības aprūpes organizēšanas un finansēšanas kārtība” un neatkarīgi no tā kāda juridiskā persona slēdz līgumu par šiem pakalpojumiem ar Nacionālo veselības dienestu. SIA „Rīgas Hematoloģijas centrs” reorganizācijas gadījumā nav sagaidāma arī pakalpojumu kvalitātes pasliktināšanās, jo netiktu mainīts nedz telpu, laboratorijas un reģistratūras izvietojums, nedz personāls, kas sniedz pakalpojumu.  Turklāt SIA „Rīgas Hematoloģijas centrs” reorganizācija un līdz ar to arī sniegto pakalpojumu nodošana SIA „Rīgas Austrumu klīniskā universitātes slimnīca” dos iespēju SIA „Rīgas Austrumu klīniskā universitātes slimnīca” veikt finanšu investīcijas Hematopatoloģijas laboratorijas attīstībā un līdz ar to arī uzlabot sniegto pakalpojumu kvalitāti, izmantojot SIA „Rīgas Austrumu klīniskā universitātes slimnīca” pieejamos finanšu avotus.  SIA „Rīgas Hematoloģijas centrs” tālākai reorganizācijas veikšanai no finansiālā aspekta ir divi pamata iemesli:  SIA „Rīgas Hematoloģijas centrs” 2013. un 2014.gadā ir darbojies ar neto zaudējumiem, kas iespaido SIA „Rīgas Hematoloģijas centrs” dalībnieka SIA „Rīgas Austrumu klīniskā universitātes slimnīca” gada pārskatus (peļņas- zaudējumu pārskatu un bilanci). SIA „Rīgas Hematoloģijas centrs” zaudējumi 2013.gadā bija 15 357 EUR, bet 2014.gadā – 64 254 EUR.  Neto apgrozījums: 2015.gadā EUR 164652; 2016.gadā EUR 62656; Bruto peļņa: 2015.gadā EUR 7792; 2016.gadā EUR -4627; EBITDA (Peļņa (zaudējumi) pirms procentu maksājumiem, nodokļiem, nolietojuma un amortizācijas atskaitījumiem): 2015.gadā EUR-1172, 2016.gadā EUR-19069, neto peļņa (zaudējumi): 2015.gadā EUR-8037; 2016.gadā EUR -19716, bruto peļņas rentabilitātes rādītājs: 2015.gadā 4,7%; 2016.gadā – 7,4%; neto peļņas rentabilitātes rādītājs: 2015.gadā EUR-4,9%; 2016.gadā EUR-31,5%, pašu kapitāla atdeve: 2015.gadā EUR-3,4%; 2016.gadā EUR-9.0%, kopējās likviditātes rādītājs: 2015.gadā 9,69; 2016.gadā 7,15; absolūtās likviditātes rādītājs: 2015.gadā 4,30; 2016.gadā 1,16.  SIA „Rīgas Hematoloģijas centrs” komercdarbība ir balstīta uz SIA „Rīgas Austrumu klīniskā universitātes slimnīca” pasūtījumu. SIA „Rīgas Hematoloģijas centrs” apgrozījumu 100% apmērā veido sniegtie pakalpojumi SIA „Rīgas Austrumu klīniskā universitātes slimnīca”, kurus SIA „Rīgas Austrumu klīniskā universitātes slimnīca” ir spējīga nodrošināt pašas spēkiem un nav nepieciešama pasūtījuma veikšana SIA „Rīgas Hematoloģijas centrs”.  No augstāk minētā secināms, ka SIA „Rīgas Hematoloģijas centrs” darbībai nav ekonomiska pamatojuma, jo vienīgā SIA „Rīgas Hematoloģijas centrs” pakalpojumu saņēmēja – SIA „Rīgas Austrumu klīniskā universitātes slimnīca”, var pati nodrošināt šo pakalpojumu sniegšanu, izmantojot savu infrastruktūru, izvairoties no zaudējumiem (samazinoties dubultajam administratīvajam slogam, optimizējot pakalpojuma sniegšanas izmaksas).  Izvērtējot SIA „Rīgas Hematoloģijas centrs” likviditāti, kā potenciālo SIA „Rīgas Hematoloģijas centrs” reorganizācijas risku, var secināt, ka SIA „Rīgas Hematoloģijas centrs” rīcībā ir pietiekami brīvie līdzekļi, lai norēķinātos ar kreditoriem (2014.gada pārskatā norādīts, ka kreditoru kopsumma un atliktā nodokļa uzkrājumi veido 17 045 EUR un uzņēmuma rīcībā ir naudas līdzekļi 217 410 EUR, kas pilnībā sedz uzņemtās saistības).  Atbilstoši apstiprinātajam 2016.gada pārskatam SIA “Rīgas Hematoloģijas centrs” kreditoru saistības (tikai īstermiņa) bija EUR 35887,00, pieejamie naudas līdzekļi bija EUR 41604,00, tātad SIA “Rīgas Hematoloģijas centrs” savas kreditoru saistības var pilnībā nosegt ar pieejamajiem naudas līdzekļiem. Turklāt SIA “Rīgas Hematoloģijas centrs” bija debitoru saistības EUR 215008,00 apmērā, visas saistības pret SIA “Rīgas Hematoloģijas centrs” ir tikai SIA „Rīgas Austrumu klīniskā universitātes slimnīca”. Ņemot vērā iepriekš minēto, SIA “Rīgas Hematoloģijas centrs”nav problēmu norēķināties par savām saistībām.  „Rīgas Austrumu klīniskā universitātes slimnīca” ir spējīga nodrošināt pašas spēkiem SIA “Rīgas Hematoloģijas centrs” veiktos pakalpojumus un tamdēļ nav nepieciešama pasūtījuma veikšana SIA „Rīgas Hematoloģijas centrs”. Tādēļ SIA “Rīgas Hematoloģijas centra” kapitāldaļas, kuru turētājs ir Veselības ministrija, tiek nodotas SIA „Rīgas Austrumu klīniskā universitātes slimnīca”, lai pēc tam tiktu veikta uzņēmuma reorganizācija, pievienojot SIA “Rīgas Hematoloģijas centrs“, SIA „Rīgas Austrumu klīniskā universitātes slimnīcai”. |
|  | Projekta izstrādē iesaistītās institūcijas | Veselības ministrija. |
| 4. | Cita informācija | Pēc SIA „Rīgas Hematoloģijas centrs” kapitāldaļu ieguldīšanas SIA „Rīgas Austrumu klīniskā universitātes slimnīca” pamatkapitālā SIA „Rīgas Austrumu klīniskā universitātes slimnīca” kapitāldaļu skaits būs 15927900. Vienas kapitāldaļas vērtība sastāda EUR 1,00 un kopējā daļu vērtība sastāda EUR 15927900. Kapitāldaļu ieguldīšanu plānots veikt līdz 2017.gada 15.oktobrim. SIA „Rīgas Hematoloģijas centrs” likvidācija plānota līdz 2017.gada 30.decembrim. |

|  |  |
| --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | |
| Sabiedrības mērķgrupas, kuras tiesiskais regulējums ietekmē vai varētu ietekmēt | Ārstniecības personas. |
| Tiesiskā regulējuma ietekme uz tautsaimniecību un administratīvo slogu | Projektam nav ietekme uz tautsaimniecību un administratīvo slogu. |
| Administratīvo izmaksu monetārs novērtējums | Projekts šo jomu neskar. |
| Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalības kārtība rīkojuma projekta izstrādē netiek piemērota. |
| 2. | Sabiedrības līdzdalība projekta izstrādē | Rīkojuma projektā risinātie jautājumi neparedz ieviest izmaiņas, kas varētu ietekmēt sabiedrības intereses. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Veselības ministrija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem |  |
| 3. | Cita informācija | Izdevumus, kas saistīti ar rīkojuma projektā minēto kapitāldaļu pārņemšanu SIA “Rīgas Austrumu klīniskās universitātes slimnīca” segs tās apstiprināta budžeta ietvaros. |

Anotācijas III, IV, V sadaļa – projekts šīs jomas neskar.

Veselības ministre Anda Čakša

Vīza: Valsts sekretārs Kārlis Ketners

Jirgensons 67876109

girts.jirgensons@vm.gov.lv